**DÔVODOVÁ SPRÁVA**

**Všeobecná časť**

Zákon upravuje, ktoré príjmy sú oslobodené od dane. Medzi príjmy oslobodené od dane patria aj výhry v lotériách a iných podobných hrách prevádzkovaných na základe povolenia vydaného podľa zákon č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov a obdobné výhry zo zahraničia. V prípade výhier z verejných súťaží, výhier z reklamných súťaží alebo žrebovaní alebo cien zo športových súťaží a podobne sa však oslobodenie od dane z príjmu vzťahuje iba na výhry v hodnote neprevyšujúcej 350 EUR. Navrhovaná zmena zákona pre výhry z hazardných hier zavádza rovnaký režim ako pre ostatné výhry vymedzené v zákone. Keďže hazard je v všeobecnosti považovaný za negatívny spoločenský jav, zavedenie nižšej miery oslobodenia od dane z príjmov plynúcich z hazardu môže mať aj pozitívne spoločenské dopady na zníženie motivácie zapojenia sa do hazardných hier.

**Osobitná časť**

**K čl. I**

Pre výhry z hazardných hier sa zavádza oslobodenie od dane z príjmu iba do hodnoty neprevyšujúcej 350 EUR.

**K čl. II**

Navrhuje sa účinnosť zákona dňom vyhlásenia.

**DOLOŽKA**

**vybraných vplyvov**

**A.1. Názov materiálu:**

Návrh zákona, ktorým sa mení zákon č. 595/20003 Z. z. o dani z príjmov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne  | Negatívne | Žiadne  |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  | x |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  |  | x |
| – rovnosť príležitostí a rodovú rovnosť a vplyvy na zamestnanosť |  |  | x |
| 4. Vplyvy na životné prostredie |  |  | x |
| 5. Vplyvy na informatizáciu spoločnosti |  |  | x |
| 6. Vplyvy na služby verejnej správy pre občana |  |  | x |
| 7. Vplyvy na manželstvo, rodičovstvo a rodinu | x |  |  |

**A.3. Poznámky:**

Predkladaný návrh zákona nemá žiadne vplyvy na podnikateľské prostredie, sociálnu exklúziu, na životné prostredie, a ani vplyvy na informatizáciu spoločnosti a služby verejnej správy pre občana. Predkladaný návrh zákona má pozitívny vplyv na rozpočet verejnej správy, pozitívny sociálny vplyvy, ako aj pozitívny vplyv na manželstvo, rodičovstvo a rodinu, keďže hazard predstavuje jeden z rizikových faktorov pre ohrozenie chudobou, ako aj pre narušenie rodinných väzieb vrátane rozpadu manželstva.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

**DOLOŽKA ZLUČITEĽNOSTI**

**návrhu zákona s právom Európskej únie**

**1. Navrhovateľ zákona:**

Poslanec Národnej rady Slovenskej republiky Martin Čepček.

**2. Názov návrhu zákona:**

Návrh zákona, ktorým sa mení zákon č. zákon č. 595/20003 Z. z. o dani z príjmov v znení neskorších predpisov

**3. Predmet návrhu zákona je upravený v práve Európskej únie:**

a) v primárnom práve:

Nie je upravené.

b) v sekundárnom práve:

Nie je upravené.

c) v judikatúre Súdneho dvora Európskej únie:

Nie je obsiahnuté.

**4. Záväzky Slovenskej republiky vo vzťahu k Európskej únii:**

1. uviesť lehotu na prebranie príslušného právneho aktu Európskej únie, príp. aj osobitnú lehotu účinnosti jeho ustanovení:

Návrhom zákona sa nepreberá nový právny akt Európskej únie.

1. uviesť informáciu o začatí postupu Európskej komisie alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy

Proti Slovenskej republike nezačalo žiaden postup Európskej komisie alebo konanie Súdneho dvora Európskej únie podľa čl. 258 a 260 Zmluvy o fungovaní Európskej únie.

1. uviesť informáciu o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu ich prebrania príp. potreby prijatia ďalších úprav

Návrhom zákona sa nepreberá nový právny akt Európskej únie.

**5. Návrh zákona je zlučiteľný s právom Európskej únie:**

1. úplne